L’Ajuntament elimina les tones de runa que resten al costat del cementiri

Una màquina trinxa aquests residus i els converteix en material per a la construcció.

Amb la voluntat d’acabar amb les tones de runes que romanen als terrenys annexos al cementiri, l’Ajuntament de Castelló d’Empúries ha contractat maquinària de l’empresa Enderrocs Garcia per a trinxar” el gran volum de restes de verdissa, terra i runa que s’ha anat dipositant al llarg del temps.

Des del departament d’Urbanisme s’ha detectat la mala imatge que transmet la presència d’aquestes muntanyes de runa “i hem cregut convenient trobar una solució que sigui profitosa per a tots”, comenta el regidor Pere Iglesias. Amb una espècie de trituradora la runa és “engolida per aquesta màquina que trinxa aquests residus i els converteix en material reaprofitable per a ser utilitzat en la construcció. “Retirar amb camions les tones de terra que hi havia és molt més car que fer aquest reciclatge, amb el valor afegit que ara Castelló 2000 disposarà d’aquest material per a les seves obres”, afegeix el titular d’Urbanisme, Pere Iglesias.

Un cop es retirin totes les runes, l’espai resultant servirà d’aparcament per a què els visitants puguin estacionar el seu vehicle, com pot ser durant la celebració del festival Terra de Trobadors. També els terrenys es destinaran a magatzem de material de forma ordenada i segura.

